Burjassot acull la presentació de “La gioia della strada”, una antologia en italià de l’essencial d’Estellés
2025-07-24

El Mes del Llibre que està celebrant Burjassot, organitzat per l’Institut Municipal de Cultura i Joventut de Burjassot, presta una especial atenció en 2016 al gran poeta Vicent Andrés Estellés. La primera activitat programada que té al poeta com a protagonista és la presentació del llibre “La gioia della strada”. Es tracta d’una selecció de seixanta poemes, amb el més essencial i representatiu de la poesia estellesiana, traduïts a la llengua italiana. L’acte de presentació tindrà lloc el 14 d’abril, a les 19 h, en la Sala d’Audiovisuals de la Casa de Cultura (amb entrada gratuïta) i comptarà amb la presència de la regidora de Cultura, Estefanía Ballesteros, i de familiars de Vicent Andrés Estellés.

“La gioia della strada”, que significa “El goig del carrer” en valencià, és el fruit de prop de dos anys dels filòlegs i traductors Josep Dionís Martínez, Rafael Tomás, Giuseppe Zirilli i Gianpiero Pelegi. Per a la confecció d’aquesta primera traducció de la poesia d’Estellés a la llengua italiana, els responsables han comptat també amb la col·laboració de l’Institut Ramon Llull i la Fundació Vicent Andrés Estellés, així com amb el suport de la professora de literatura catalana en la Universitat de Torí, Veronica Orazi, responsable de l’edició a càrrec de les Edizioni dell’Orso.

Al llarg d’aquesta antologia bilingüe, amb pròleg de l’escriptor i poeta Jaume Pérez Montaner, el lector farà un recorregut pels temes més essencials en l’obra d’Estellés, al mateix temps que, amb la seua publicació, els seus responsables han volgut posar en valor la llengua valenciana i exportar-la a altres parts del món, defensar el patrimoni cultural i oferir-ho a la resta de pobles, sent en aquest cas els versos eterns d’Estellés, aquest important llegat.

L’acte de presentació de “La giogia della strada” comptarà també amb la presència del cantautor Joan Valls, qui interpretarà alguns dels seus temes i, també, poemes d’Estellés, com també ho farà la néta del poeta, Isabel Anyó.

Vicent Andrés Estellés seguirà sent protagonista del Mes del Llibre a Burjassot amb la celebració, el dijous 21 d’abril, de la cerimònia dels Premis Vicent Andrés Estellés que tindrà lloc en el Centre Cultural Tívoli.